500 institutioner - deri blandt flere nordjyske - sender et åbent brev til statsministeren om, at der mangler politiske ambitioner for genåbningen af kulturområdet.

Flere end 500 kulturinstitutioner afkræver nu et svar fra statsminister Mette Frederiksen (S) på, hvornår Danmark kan genåbne yderligere. Det skriver de i et åbent brev. Der skal en konkret plan på bordet. Og det skal der snart. Bag brevet står adskillige brancheorganisationer, herunder blandt andet Danske Koncert og Kulturhuse. Og også direktør i Arena Nord i Frederikshavn, Per Malmberg, er blandt afsenderne af brevet. - Det er et opråb, for vi er klar til at åbne, men savner en plan for hvordan og hvornår, siger Per Malmberg. Han understreger, at han har stor forståelse for, at kulturlivet ikke står først for i politikernes planlægning af genåbningen af Danmark, men han savner i den grad en horisont for, hvornår kulturen igen kan folde sig ud. - Vi mangler også at få at vide i hvilket omfang, kulturlivet kan komme i gang, får vi for eksempel mulighed for igen at åbne dørene for 1.000 mennesker eller flere, bliver der indført vaccinepas i kulturlivet og ja, hvilke perspektiver er der for fremtiden, lyder det fra Per Malmberg. Han og de øvrige underskrivere af brevet til Mette Frederiksen er med på, at åbningen af skolerne må komme før en åbning af kulturlivet, men det har dystre konsekvenser, når kulturen ikke prioriteres med en plan for genåbning. Ifølge en opgørelse fra Danmarks Statistik er kultur og dansk scenekunst i Danmark den branche, der er fjerdehårdest ramt af coronakrisen. - Vi sidder og planlægger hele tiden uden at vide om, det kan blive til noget. Vi har et tætpakket program fra september, men vi ved ikke om, det er realistisk at invitere publikum inden for, og vi ved heller ikke hvormange i givet fald, siger Per Malmberg. Direktøren for Arena Nord i Frederikshavn undrer sig samtidig over, at man fra politisk side ikke lytter mere til kulturlivets erfaringer fra efteråret, da det var tilladt at lukke 500 gæster ind til siddende koncerter - med afstand. - Vi har jo vist, at vi kan overholde alle restriktioner med afstand og afspritning, så vi er forberedte på at åbne, vi savner bare en tidshoristion, siger Per Malmberg. Også på Aalborg Teater er man frustreret over de manglende politiske planer for kulturen. - Vi behøver ikke nødvendigvis at have sat en dato på i forhold til genåbningen, men vi vil gerne have rækkefølge, siger Hans Christian Gimbel, der er økonomichef på Aalborg Teater. Han tilføjer, at det rent faktisk handler om overlevelse hos mange kulturtilbud. - Det handler om, hvordan overlever vi, og hvordan kommer vi i gang, siger han. Hans Christian Gimbel mener, brevet til Mette Frederiksen falder fint i tråd med, at vi nærmer os årsdagen for nedlukningen af landet. - Så er det naturligt, at se på hvad er gået godt, og hvad er gået skidt, og jeg må sige, at vi ud over en plan over genåbning, også mangler nogle økonomiske præmisser omkring den her nedlukning, siger økonomichefen fra Aalborg Teater. Også de danske festivaler har tidligere givet udtryk for samme frustration over ikke at vide, om de er købt eller solgt til sommer. Fra Lars Sennels, der er formand for Dansk Teater lyder det også, at kulturlivet nu har ventet længe på, at finde ud af, hvad der skal ske. Derfor bør der snart komme et svar. - I vores branche har vi brug for en langsigtet løsning. Teateret er for eksempel en ret langsigtet disciplin. Det tager en seks til syv uger at lave en forestilling, så vi har brug for en tid at forberede os. Det vi efterspørger er en dato, så vi har noget at arbejde henimod, siger han. Kulturudvalget på Christiansborg kaldte derfor kulturminister Joy Mogensen (S) i samråd i begyndelsen af marts for netop at blive klogere på, om ministeren havde konkrete svar på, hvad festivalerne kan forvente. Joy Mogensen garanterede på samrådet, at regeringen lover at kompensere festivalerne for tab, hvis de ender med at skulle gennemføre med nedsat publikumskapacitet eller helt at aflyse. På samme samråd sagde ministeren, at festivalerne bør fortsætte med at "planlægge forsigtigt".  Folketinget har ad flere omgange vedtaget hjælpepakker til det danske kulturliv for et trecifret millionbeløb. TV 2 har forelagt brevets indhold til Statsministeriet med ønske om at få en kommentar fra Mette Frederiksen.